 یوې خیریه مؤسسې د مدیترانیې بحیرې کې ۳۷۲ پنا غوښتونکي ژغورلي 
د خلاصې غیږې په نامه یوې هسپانوۍ خیریه مؤسسې ۳۷۲ پنا غوښتونکي چې غوښتل یې د مدیترانیې د بحیرې د لارې ځانونه اروپایي هیوادونو ته ورسوي، د ډوبیدو څخه ژغورلي دي. 
دې خیریه مؤسسې ویلي چې قاچاقبرانو دا پنا غوښتونکي پداسې خطرناکې کښتۍ کې سپاره کړي و، چې په اوبو کې د تګ لپاره خوندي نه وه. د یو پنا غوښتونکي مړی هم پیدا شوی چې دې خیریه مؤسسې ویلي قاچاقبرانو ویشتلی او وژلی دی خو پدې هکله یې نور جزیات ندي ورکړي. د دې خیریه مؤسسې یوې استازې لاورا لانوزا ویلي هغه کښتۍ چې دا پنا غوښتونکي یې ژغورلي لا هم په بحر کې ولاړه ده او د خوندي بندر په لټه کې ده چې ژغورل شوي کسان پکې ښکته کړي. میرمن لانوزا همدرانګه ویلي چې یو شمیر پنا غوښتونکي روغتیایي خدماتو ته اړتیا لري ځکه چې د اوبو نه څښلو له کبله یې ځیني جل وهلي. د خلاصې غیږې دې استازې همدرانګه وویل چې دوه ځله یې د مالټا څخه د خوندي بندر غوښتنه کړې خو تر اوسه ورته پدې هکله څه ځواب ندی ویل شوی. میرمن لانوزا ویلي چې دې کښتۍ د مالټا په جنوبي اوبو کې د شپې لخوا دا کسان ژغورلي او د ژغورنې عملیاتو تقریباً پنځه ساعته وخت ونیوه. ډیری پنا غوښتونکي چې ژغورل شوي، مصریان دي. پنا غوښتونکو ویلي چې څه باندې څلور ورځې کیدې چې په کښتیو کې سپاره شوي خو معلومه نه وه چې قاچاقبران یې کو لوري ته بیایي. دا کښتۍ یو شمیر رضاکارو پیلوټانو په مدیترانیې بحیرې کې پداسې حال کې ولیده چې پکې ناستو خلکو لاسونه خوځول او د مرستې غوښتنه یې کوله. د خلاصې غیږې دې استازې همدرانګه ویلي چې په ژغورل شویو کسانو کې د مصریانو تر څنګ د سوریې، سودان او اریتریا اتباع و. لس کم عمره ماشومان هم په ژغورل شویو کې دي. دا په تیرو دوو ورځو کې دویم ځل دی چې دا خیریه مؤسسه د مدیترانیې په بحیرې کې پنا غوښتونکي د ډوبیدو څخه ژغوري. دې مؤسسې د شنبې په ورځ هم ۱۹ کسان د لیبا په نړیوالو اوبو کې چې په پلاستیکي کښتۍ کې سپاره و، د ډوبیدو څخه وژغورل چې ۱۶ یې د سورېې اتباع و خو د پاتو په هکله یې معلومات نشته.